Ved midnatstid natten til mandag fik Nordjyllands Politi en anmeldelse om, at en mand solgte narko på Sundby Brygge i Nørresundby. - Vi sendte en patrulje derud. Han var iført en orange jakke, så det tog ikke så lang tid før vi fandt ham, og han havde en rygsæk på med 300 gram marihuana i, fortæller Karsten Højrup, vagtchef ved Nordjyllands Politi. Der er tale om en 33-årig rumæner, der har boet i Danmark for nogle år siden, men altså ikke bor her nu. Derfor skal politiets jurister nu undersøge, hvad der skal ske. - Umiddelbart står han til en bøde, men da han ikke bor her, skal vi have undersøgt, om han samtidig skal udvises, forklarer Karsten Højrup.

Referat:
Natten til mandag blev en 33-årig rumæner anholdt i Nørresundby, mistænkt for at sælge stoffer.